U-I-93/24
Natisni
Opravilna št.:
U-I-93/24
Datum odločitve:
13. 2. 2026
ECLI:
ECLI:SI:USRS:2026:U.I.93.24
Akt:
Zakon o dolgotrajni oskrbi (Uradni list RS, št. 84/23, 112/24 in 44/25) (ZDOsk-1), 1. odst. 145. čl.
Izrek:
Pobuda za začetek postopka za oceno ustavnosti prvega odstavka 145. člena Zakona o dolgotrajni oskrbi (Uradni list RS, št. 84/23, 112/24 in 44/25) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marko Doberšek, Loka pri Žusmu
Datum vloge:
1. 8. 2024
Vrsta odločitve:
sklep
Vrsta rešitve:
zavrženje
Dokument:
US34338
Dokument v PDF obliki:
U-I-93-24.pdf
145 KB
Prenesite datoteko
U-I-93/24-4
13. 2. 2026
SKLEP
Ustavno sodišče je v postopku za preizkus pobude
Marka Doberška, Loka pri Žusmu
,
na seji 13. februarja 2026
sklenilo:
Pobuda za začetek postopka za oceno ustavnosti prvega odstavka 145. člena Zakona o dolgotrajni oskrbi (Uradni list RS, št. 84/23, 112/24 in 44/25)
se zavrže.
OBRAZLOŽITEV
1. Pobudnik izpodbija končno določbo Zakona o dolgotrajni oskrbi (v nadaljevanju ZDOsk-1), v skladu s katero se s 1. 12. 2025 preneha uporabljati več določb Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo, 133/23 in 90/25 – v nadaljevanju ZPIZ-2), ki urejajo pravico do dodatka za pomoč in postrežbo. Pobudnik navaja, da je kot zavarovanec obveznega pokojninskega in invalidskega zavarovanja leta 1996 po delovni nesreči pridobil pravico do dodatka za pomoč in postrežbo. Meni, da izpodbijana določba ukinja navedeno pravico in zato posega v njegov pravni položaj. Pobudnik opozarja, da je bila pred uveljavitvijo izpodbijanega zakona navedena pravica zagotovljena s plačilom prispevkov za obvezno pokojninsko in invalidsko zavarovanje. ZPIZ-2 pa naj bi določal tudi, da so pravice iz tega zavarovanja neodtujljive osebne pravice. Pobudnik meni, da ZDOsk-1 spreminja pravno naravo te pravice. To pa naj bi državi omogočilo, da vanjo posega, jo poljubno spreminja, in to v večjem obsegu kot v primeru, če bi bila še naprej pravica iz obveznega pokojninskega in invalidskega zavarovanja. Pobudnik zatrjuje neskladje z načelom varstva zaupanja v pravo iz 2. člena Ustave ter s 14. in 155. členom Ustave.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82). Člen 127 ZDOsk-1 med drugim določa, da lahko upravičenci do dodatka za pomoč in postrežbo, ki so pred uveljavitvijo tega zakona pridobili pravico do dodatka za pomoč in postrežbo na podlagi predpisov o pokojninskem in invalidskem zavarovanju, to pravico obdržijo v obsegu, kot jim je priznana s pravnomočno odločbo, in sicer do izteka pravice, oziroma do začetka koriščenja pravice do dolgotrajne oskrbe, do katere je oseba upravičena na podlagi ZDOsk-1. Pobudnik lahko torej kljub uveljavitvi ZDOsk-1 še vedno uživa pravico do dodatka za pomoč in postrežbo, ki jo je pridobil na podlagi predpisov o pokojninskem in invalidskem zavarovanju. Če oziroma ko bo pridobil pravico do dolgotrajne oskrbe v skladu z ZDOsk-1, pa bo lahko morebitne očitke o protiustavnosti ureditve pravic iz sistema dolgotrajne oskrbe uveljavljal s pravnimi sredstvi zoper odločitev o teh pravicah. Šele po izčrpanju pravnih sredstev bo lahko skupaj z ustavno pritožbo vložil tudi morebitno pobudo za začetek postopka za oceno ustavnosti. Glede na navedeno in ob upoštevanju razlogov, navedenih v citiranem sklepu Ustavnega sodišča, pobudnik ne izkazuje pravnega interesa za začetek postopka za oceno ustavnosti izpodbijane določbe ZDOsk-1. Ustavno sodišče je zato njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Rok Čeferin ter sodnice in
sodniki dr. Matej Accetto, mag. Nina Betetto, dr. Primož Gorkič, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič in dr. Katja Šugman Stubbs.
Sklep je sprejelo soglasno.
dr. Rok Čeferin
Predsednik